vznesené Pripomienky v rámci medzirezortného pripomienkového konania

Návrh zákona , ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a ktorým sa menia a dopĺňajú niektoré zákony 

Počet vznesených pripomienok, z toho zásadných	3  / 1 	

Subjekt	Pripomienka	Typ	
SLASPO 	K čl. I  
2) Navrhujeme vložiť nový 32. bod, ktorý znie: 
„32. V § 31 ods. 3 sa vypúšťa tretia veta.“. 

Nasledujúce body sa prečíslujú. 

Odôvodnenie: 
Novela zákona o DPH, účinná od 1.1.2013, priniesla novú úpravu, podľa ktorej už nie je potrebné uchovávať faktúry v pôvodnej forme, v akej sa prijali a sprístupnili. 

Znamená to, že aj faktúra, ktorá bola prijatá v papierovej podobe už nemusí byť uchovaná v papierovej podobe, ale v elektronickej. 
Táto úprava v zákone o DPH nekorešponduje s príslušnými ustanoveniami v zákone o účtovníctve. 

Z uvedeného dôvodu navrhujeme vypustenie úpravy v § 31 ods. 3, že účtovná jednotka je povinná predložiť účtovný záznam v pôvodnej aj v novej forme. Toto ustanovenie je v rozpore s tým, čo sa uvádza v zákona o DPH a prekáža tak v možnosti daňovníka uchovávať svoje účtovné doklady výlučne v elektronickej podobe. 
 	O 	
SLASPO 	K čl. I. 13. bod § 23a ods. 2 
1) Navrhujeme precizovať ustanovenie § 23a ods. 2 za účelom jeho jednoznačnosti. 

Odôvodnenie: 
Z navrhovaného ustanovenia nie je z gramatickej stránky jej stavby celkom jednoznačné, ako posudzovať povinnosť ukladania dokumentov účtovnou jednotkou, ktorá nie je založená alebo zriadená na účel podnikania - ako je napr. nadácia, a to v prípade, ak tejto účtovnej jednotke síce nevyplýva povinnosť predkladania daňového priznania k dani z príjmov, avšak nadácia podľa § 34 ods. 3 zákona č. 34/2002 Z. z. o nadáciách a o zmene Občianskeho zákonníka v znení neskorších predpisov musí mať ročnú účtovnú závierku overenú audítorom a podľa návrhu tejto novely (čl. XI. bod 2.) je povinná do verejnej časti registra účtovných závierok uložiť výročnú správu, ktorej súčasťou je aj účtovná závierka. 
Spojky "alebo" v danej vete umožňujú aj taký výklad, že povinnosť uloženia dokumentov v registri závierok nemá účtovná jednotka, ktorá nie je založená alebo zriadená na účel podnikania, ak je splnený čo aj len jeden z nasledujúcich predpokladov, t.j.: 
- neexistencia povinnosti predkladať daňové priznanie k dani z príjmov, "alebo" 
- neexistencia povinnosti mať overenú účtovnú závierku audítorom podľa osobitného predpisu, "alebo" 
- neexistencia povinnosti uloženia dokumentov do registra závierok podľa osobitného predpisu. 

 	O 	
SLASPO 	K celému zákonu 
3) Vložiť nový čl. XLIII, ktorý znie: 
„Čl. XLIII 
Zákon č. 530/2003 Z. z. o obchodnom registri a o zmene a doplnení niektorých zákonov v znení zákona č. 432/2004 Z. z., zákona č. 562/2004 Z. z., zákona č. 757/2004 Z. z., zákona č. 24/2007 Z. z., zákona č. 657/2007 Z. z., zákona č. 659/2007 Z. z., zákona č. 477/2008 Z. z., zákona č. 160/2009 Z. z., zákona č. 487/2009 Z. z., zákona č. 136/2010 Z. z. a zákona č. 9/2013 Z. z.) sa dopĺňa takto: 

V § 3 ods. 1 písm. g) sa vypúšťajú slová „a priebežná účtovná závierka“.“. 

Nasledujúci článok sa prečísluje. 

Odôvodnenie: 
Nakoľko podľa predloženého návrhu novely zaniká povinnosť ukladania priebežných účtovných závierok do registra závierok (§ 23), navrhujeme, aby v tomto zmysle bol upravený aj zákon č. 530/2003 Z.z. o obchodnom registri, ktorý v súčasnosti v § 3 ods. 1 v písm. g) medzi dokumentmi ukladanými do zbierky listín uvádza aj priebežné účtovné závierky osoby zapísanej do obchodného registra; uvedenú zmenu je potrebné realizovať vložením nového článku do predkladaného právneho predpisu. 
 	Z 	

Vysvetlivky  k použitým skratkám v tabuľke:	
O – obyčajná	
Z – zásadná